Addendum

EÜ – San Marino ühiskomitee otsus nr 3/92 tuleb lugeda osaks Euroopa Liidu Teataja eestikeelsest eriväljaandest, ptk 11, kd 01.

EMÜ – SAN MARINO KOOSTÖÖKOMITEE OTSUS nr 3/92,

22. detsember 1992,

milles käsitletakse ühenduse ja San Marino vahelise lepingu artikli 13 kohase vastastikuse abi andmise korda

(93/103/EMÜ)

KOOSTÖÖKOMITEE,

võttes arvesse Euroopa Majandusühenduse ja San Marino Vabariigi vahelist ajutist lepingut, eelkõige selle artikli 13 lõiget 8,

ning arvestades, et lepingu nõuetekohane toimimine eeldab tihedat koostööd lepinguosaliste nende ametiasutuste vahel, kes vastutavad selle lepingu rakendamise eest,

ON VÕTNUD VASTU JÄRGMISE OTSUSE:

I JAOTIS

ÜLDSÄTTED

Artikkel 1

Lepinguosaliste haldusasutused abistavad üksteist vastavalt käesolevale otsusele.

II JAOTIS

Artikkel 2

Mõisted

Käesolevas otsuses kasutatakse järgmisi mõisteid:

a) „tollialased õigusaktid”– kõik lepinguosaliste territooriumil kaupade impordi, ekspordi ja transiidi ning nende muule tolliprotseduurile suunamise, sealhulgas keeldude, piirangute ja kontrolli suhtes kohaldatavad sätted;

b) „tollimaksud”– igasugused tasud, maksud ja lõivud, mida nõutakse ja kogutakse lepinguosaliste territooriumil vastavalt tollialastes õigusaktides kehtestatud tingimustele, välja arvatud lõivud ja maksud, mis vastavad ligikaudu teenuste osutamise kuludele;

c) „taotlev asutus”– haldusasutus, kellel on ühe lepinguosalise antud nõuetekohased volitused ning kes esitab abitaotluse;

d) „taotluse saanud asutus”– haldusasutus, kellel on ühe lepinguosalise antud nõuetekohased volitused ning kes saab abitaotluse;

e) „rikkumine”– käesoleva õigusakti rikkumise katse või tegelik rikkumine.

Artikkel 3

Reguleerimisala

1. Lepinguosalised abistavad üksteist käesolevas otsuses kehtestatud viisil ja tingimustel, et tagada tollialaste õigusaktide nõuetekohane rakendamine, eelkõige vältides nimetatud õigusaktide rikkumist ja tuvastades sellised rikkumised, ning viies sellega seoses läbi uurimisi.

2. Käesolevas otsuses sätestatud abistamine tolliküsimustes on lepinguosaliste kõigi selliste haldusasutuste ülesanne, kes vastutavad käesoleva otsuse rakendamise eest. See ei mõjuta nende sätete kohaldamist, millega reguleeritakse vastastikuse abi andmist kriminaalasjades. Lisaks ei kohaldata otsust teabe suhtes, mis on kogutud selliste volituste alusel, mida asutused rakendavad õigusasutuste taotluse alusel, välja arvatud juhul, kui need asutused annavad oma nõusoleku.

Artikkel 4

Taotluse alusel abi andmine

1. Taotluse saanud asutus esitab taotlevale asutusele tema taotluse korral kogu teabe, mis tõenäoliselt aitab tal tagada tollialaste õigusaktide nõuetekohase rakendamise. See kehtib eelkõige teabe suhtes, mis on seotud tuvastatud või kavandatavate toimingutega, millega rikutakse või ilmselt rikutakse tollialaseid õigusakte.

2. Taotluse saanud asutus teavitab taotlevat asutust tema taotluse korral sellest, kas ühe lepinguosalise territooriumilt eksporditud kaupu tuuakse korrapäraselt teise lepinguosalise territooriumile ning esitab vajaduse korral üksikasjad tolliprotseduuri kohta, mida nende kaupade puhul järgitakse.

3. Taotleva asutuse taotlusel võtab taotluse saanud asutus meetmeid, et tagada järelevalve:

a) füüsiliste või juriidiliste isikute üle, kelle puhul arvatakse põhjendatult, et nad rikuvad või on rikkunud tollialaseid õigusakte;

b) kaupade liikumise üle, mille puhul on osutatud võimalikule tollialaste õigusaktide tõsisele rikkumisele;

c) transpordivahendite üle, mille puhul arvatakse põhjendatult, et neid kasutati, kasutatakse või võidakse kasutada tollialaste õigusaktide rikkumisel.

Artikkel 5

Omaalgatuslik abi

Lepinguosalised abistavad üksteist nende pädevusse kuuluvates valdkondades, kui nad peavad seda tollialaste õigusaktide nõuetekohaseks rakendamiseks vajalikuks, eelkõige juhul, kui nad saavad teavet, mis on seotud:

— toimingutega, millega on rikutud, rikutakse või võidakse rikkuda tollialaseid õigusakte ja mis võivad pakkuda huvi teisele lepinguosalisele;

— selliste toimingute läbiviimisega seotud uued viisid või vahendid;

— kaupadega, mille kohta on teada, et need on seotud importi, transiiti või muud tolliprotseduuri reguleerivate tollialaste õigusaktide tõsise rikkumisega.

Artikkel 6

Dokumentide edastamine ja teavitamine

Taotleva asutuse taotlusel võtab taotluse saanud asutus kooskõlas tema suhtes kohaldatava õigusega kõik vajalikud meetmed, et:

— edastada tema territooriumil elukohta omavale või registreeritud adressaadile mis tahes dokumendid või teated otsuste kohta, mis kuuluvad käesoleva otsuse reguleerimisalasse. Sel juhul kohaldatakse artikli 7 lõiget 3.

Artikkel 7

Abitaotluse vorm ja sisu

1. Käesoleva otsuse kohased taotlused esitatakse kirjalikult. Taotlusega koos esitatakse dokumendid, mis on vajalikud vastuse andmiseks. Taotluse võib esitada suuliselt, kui konkreetse juhtumi kiireloomulisus seda nõuab, kuid tuleb siis viivitamatult kinnitada kirjalikult.

2. Lõike 1 kohaselt esitatud taotlustega koos tuleb esitada järgmine teave:

a) taotluse esitanud asutuse üksikasjalikud andmed;

b) taotletav meede;

c) taotluse põhjus ja eesmärk;

d) asjaomased õigusaktid, eeskirjad ja muud õigusalased dokumendid;

e) uurimisega seotud füüsiliste ja juriidiliste isikute andmed nii suures ulatuses ja täpselt kui võimalik;

f) asjaomaste faktide kokkuvõte, välja arvatud artiklis 6 osutatud juhtudel.

3. Taotlused koostatakse ühes taotleva asutuse ametlikus keeles või sellele asutusele sobivas keeles.

4. Kui taotlus ei vasta vormilistele nõuetele, võib paluda selle parandamist või täiendamist. Sellest hoolimata võib rakendada ettevaatusabinõusid.

Artikkel 8

Taotlusele vastamine

1. Abitaotluse täitmiseks toimib taotluse saanud asutus või kui see asutus ei saa ise tegutseda, siis haldusasutus, kellele taotluse saanud asutus on taotluse edastanud, oma pädevuse ja vahendite piires, esitades tema käsutuses oleva teabe ning tehes asjakohased päringud või andes korralduse nende tegemiseks, nagu ta tegutseks enda nimel või sama lepinguosalise muu asutuse taotlusel.

2. Abitaotlust täidetakse kooskõlas taotluse saanud lepinguosalise õigusnormidega.

3. Lepinguosalise ja teise asjaomase lepinguosalise vahelisel kokkuleppel ning viimase kehtestatud viisil võivad teise lepinguosalise nõuetekohaste volitustega ametnikud koguda taotluse saanud asutuse või selle vastutusalasse kuuluva muu asutuse büroos teavet tollialaste õigusaktide rikkumiste kohta, mida taotlev asutus vajab käesoleva otsuse kohaldamiseks.

4. Ühe lepinguosalise ametnikud võivad kokkuleppel teise lepinguosalisega olla kohal viimase territooriumil teostatavate päringute juures.

Artikkel 9

Teabe edastamine

1. Taotluse saanud asutus edastab päringute tulemused taotlevale asutusele dokumentide, dokumentide kinnitatud koopiate, aruannete ja muude sarnaste kirjalike materjalide kujul.

2. Lõikes 1 nimetatud materjalid võib asendada elektroonilises vormis oleva teabega, mis on koostatud samal eesmärgil.

Artikkel 10

Erandid abistamiskohustusest

1. Lepinguosalised võivad keelduda käesoleva otsuse kohase abi andmisest, kui sellise abi andmine:

a) kahjustaks nende suveräänsust, avalikku korda, julgeolekut või muid elutähtsaid huvisid;

b) lähtub makse või valuutat käsitlevast eeskirjast või õigusnormist, mis ei ole tollimakse käsitlev eeskiri või õigusnorm;

c) või rikuks tööstus-, äri- või ametisaladust.

2. Kui taotlev asutus palub abi, mida ta ise taotluse korral ei suudaks pakkuda, juhib ta oma taotluses sellele tähelepanu. Sellisel juhul otsustab taotluse saanud asutus, kuidas ta sellele taotlusele vastab.

3. Kui abi andmisest keeldutakse, peab taotlevat asutust sellekohasest otsusest ja selle põhjustest viivitama teavitama.

Artikkel 11

Salastatuse tagamine

1. Käesoleva otsuse kohaselt mis tahes vormis edastatud teave on konfidentsiaalne. Selle teabe suhtes kehtib ametisaladuse hoidmise kohustus ning see on kaitstud teavet saava lepinguosalise territooriumil kehtivate õigusaktidega ning ühenduse organite suhtes kohaldatavate vastavate eeskirjadega.

2. Isikuandmeid ei edastata juhtudel, kui on põhjust arvata, et sellise teabe edastamine või kasutamine ei oleks kooskõlas ühe lepinguosalise õiguse aluspõhimõtetega, eelkõige juhul, kui asjaomasele isikule põhjustataks seeläbi põhjendamatut kahju. Vastava taotluse korral esitab teavet saav lepinguosaline teavet edastavale lepinguosalisele andmed selle kohta, kuidas neid andmeid kasutati ja millised olid selle tulemused.

3. Isikuandmeid võib edastada üksnes haldusasutustele ning vajaduse korral kohtumenetluse läbiviimiseks, riikide justiitsministeeriumitele ja kohtuasutustele. Ilma sellist teavet edastava asutuse loata ei tohi seda teavet koguda ükski muu isik ega asutus.

4. Teavet edastav lepinguosaline kontrollib selle täpsust. Kui ilmneb, et esitatud teave on ebatäpne või see tuleks hävitada, teavitatakse sellest viivitamata andmeid saanud lepinguosalist ja eeldatakse, et ta parandab või hävitab need andmed.

5. Asjaomane isik võib taotleda teavet vallatavate andmete ning nende kasutamise eesmärgi kohta. See ei mõjuta juhtumeid, kus määravaks kaalutluseks on avalik huvi.

Artikkel 12

Teabe kasutamine

1. Kogutud teavet tuleb kasutada ainult käesoleva otsuse kohaldamise eesmärgil. Lepinguosalised võivad seda kasutada muudel eesmärkidel üksnes selle teabe edastanud haldusasutuse eelneval kirjalikul loal ning lisaks nimetatud asutuse kehtestatud piirangute kohaselt. Neid sätteid ei kohaldata sellise teabe puhul, mis on seotud narkootiliste ja psühhotroopsete ainetega seotud kuritegudega. Sellist liiki teavet võib edastada otseselt uimastikaubanduse vastase võitlusega tegelevatele asutustele, järgides artiklis 3 kehtestatud piiranguid.

2. Lõikes 1 sätestatud eeskirjad ei takista teabe kasutamist haldus- või kohtumenetlustes, mis algatatakse seoses tollialaste õigusaktide rikkumistega.

3. Käesolevas otsuses kehtestatud eeskirjade kohaselt kogutud teavet ja käsitletud dokumente võib tsiteerida tõenditena lepinguosalise avaldustes, aruannetes ja tõendusmaterjalides ning kohtuasjades ja -menetlustes.

Artikkel 13

Eksperdid ja tunnistajad

Taotluse saanud asutuse ametnikul võib lubada talle antud volituste ulatuses esineda eksperdi või tunnistajana käesolevas otsuses käsitletud valdkonnas algatatud kohtu- või haldusmenetluses teise lepinguosalise jurisdiktsioonis ning ta võib esitada nende menetluste jaoks vajalikke esemeid, dokumente ja dokumentide kinnitatud koopiaid. Kohtukutses tuleb esitada selged andmed asjaomase kohtuasja kohta ning märkida, mis asjus ja milliste ülesannetega seoses ametnikku küsitletakse.

Artikkel 14

Abi andmisega seotud kulud

Kumbki lepinguosaline ei esita mis tahes nõudeid käesoleva otsuse rakendamisel tekkinud kulude hüvitamiseks, välja arvatud asutustega mitte seotud ekspertidele ja tunnistajatele ning tõlkidele ja tõlkijatele makstud tasude puhul, kui see on asjakohane.

Artikkel 15

Täitmine

1. Käesoleva otsuse täitmine on San Marino Vabariigi riiklike haldusasutuste ning komisjoni asjaomaste üksuste ülesanne. Nad teevad otsuse kõigi selleks vajalike praktiliste meetmete kohta, võttes arvesse kehtivaid andmekaitse eeskirju. Nad võivad teha asjaomastele organitele ettepanekuid muuta käesolevat otsust selliselt, nagu nad peavad vajalikuks.

2. Lepinguosalised konsulteerivad üksteisega ning seejärel teavitavad üksteist käesoleva artikli kohaselt vastu võetud rakenduseeskirjadest.

Artikkel 16

Vastastikune täiendavus

1. Käesolev otsus täiendab ühe või enama ühenduse liikmesriigi ning San Marino vahelisi sõlmitud või sõlmitavaid vastastikuse abi alaseid lepinguid ning ei takista nende rakendamist. Samuti ei takista see, et nendes lepingutes nähtaks ette ulatuslikum vastastikuse abi osutamine.

2. Ilma et see piiraks artiklis 12 kehtestatud eeskirjade kohaldamist, ei mõjuta need kokkulepped ühenduse sätteid, millega reguleeritakse ühendusele tõenäoliselt huvi pakkuva tollialase teabe vahetamist komisjoni asjaomaste üksuste ja liikmesriikide tolliasutuste vahel.

Artikkel 17

Käesolev otsus jõustub 1. jaanuaril 1993.